Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2021/C 514/05)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Carne de Ávila”

EU-nro: PGI-ES-0093-AM02 – 12. joulukuuta 2019

SAN( )SMM (X)

1. Hakijaryhmä ja oikeutettu etu

Consejo Regulador de la Indicación Geográfica Protegida Carne de Ávila (SMM Carne de Ávila -naudanlihan sääntelyneuvosto) Padre Tenaguillo 8 05004 Ávila Espanja

P. +34 920352228

Sähköpostiosoite: consejoregulador@carnedeavila.org

Sääntelyneuvosto on virallisesti tunnustettu suojatun alkuperänimityksen ”Carne de Ávila” hallinnoinnista vastaavaksi elimeksi kaikilla itsehallintoalueilla sovellettavista suojatuista alkuperänimityksistä ja maantieteellisistä merkinnöistä 12 päivänä toukokuuta 2015 annetun lain nro 6/2015 ensimmäisen täydentävän edellytyksen mukaisesti. Yksi sääntelyneuvoston erityistehtävistä on muutosten ehdottaminen eritelmään.

2. Jäsenvaltio tai kolmas maa

Espanja

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Tuotantomenetelmä

☐ Yhteys maantieteelliseen alkuperään

☒ Merkinnät

☒ Muuta (valvontaelin, kansalliset vaatimukset)

4. Muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

5.1. Tuotteen kuvaus

Tuote-eritelmän B kohtaa (Tuotteen kuvaus) ja yhtenäisen asiakirjan 3.2 kohtaa (Kuvaus 1 kohdassa nimetystä tuotteesta) on muutettu SEUROP-asteikkoa koskevan viittauksen korjaamiseksi.

Kohta kuului aiemmin seuraavasti:

Ruhoa voidaan käyttää SMM-tuotteeseen vain, jos sen lihakkuus on Euroopan ruhojenluokitusjärjestelmän mukaan välillä O – U+ ja rasvakerros välillä 2–4.

Se kuuluu nyt seuraavasti:

Ruhoa voidaan käyttää SMM-tuotteeseen vain, jos sen lihakkuus on Euroopan ruhojenluokitusjärjestelmän mukaan välillä U+ – O ja rasvakerros välillä 2–4.

Lisäksi on lisätty rivi ”S” yhtenäisen asiakirjan 3.2 kohdassa (Kuvaus 1 kohdassa nimetystä tuotteesta) olevaan taulukkoon.

Tässä on aikaisempi taulukko:

Rasvakerrosluokka 1 1+ 2– 2 2+ 3– 3 3+ 4– 4 4+ 5– 5 Lihakkuus E U+ X X X X X X X U X X X X X X X U– X X X X X X X R+ X X X X X X X R X X X X X X X R– X X X X X X X O+ X X X X X X X O X X X X X X X O– P+ P P–

Tässä on muutettu taulukko:

Rasvakerrosluokka 1 1+ 2– 2 2+ 3– 3 3+ 4– 4 4+ 5– 5 Lihakkuus S E U+ X X X X X X X U X X X X X X X U– X X X X X X X R+ X X X X X X X R X X X X X X X R– X X X X X X X O+ X X X X X X X O X X X X X X X O– P+ P P–

Tuotteen kuvaus-kohdan muutoksen perustelu:

Tuotteen kuvausta koskevan muutoksen tarkoituksena on varmistaa yhdenmukaisuus täysikasvuisen nautakarjan lihan SEUROP-luokitusjärjestelmän nimikkeistön kanssa.

5.2. Maantieteellinen alue

Tuote-eritelmän C kohtaa (Maantieteellinen alue) ja yhtenäisen asiakirjan 4 kohtaa (Maantieteellisen alueen tarkka rajaus) on muutettu laajentamalla tuotantoaluetta niin, että se sisältää seuraavat alueet:

Kohta ”Andalusian itsehallintoalue” kuului ennen seuraavasti:

Andalusian itsehallintoalue:

Huelva: Sierra

Jaén: Sierra Morena

Sevilla: Sierra Norte

Sen jälkeen kun alueet Pedroches, La Sierra ja Campiña Baja, jotka kaikki sijaitsevat Córdoban maakunnassa, on lisätty tuotantoalueeseen, kohta kuuluu seuraavasti:

Andalusian itsehallintoalue:

Córdoba: Pedroches, La Sierra ja Campiña Baja

Huelva: Sierra

Jaén: Sierra Morena

Sevilla: Sierra Norte

Kohta ”Kastilia-La Manchan itsehallintoalue” kuului ennen seuraavasti:

Kastilia-La Manchan itsehallintoalue:

Ciudad Real: Montes Norte, Campo de Calatrava, Montes Sur ja Pastos

Toledo: Talavera, Torrijos, Sagra-Toledo, La Jara, Montes de Navahermosa ja Monte de los Yébenes

Sen jälkeen kun kaikki Guadalajaran maakunnan alueet on lisätty tuotantoalueeseen, kohta kuuluu seuraavasti:

Kastilia-La Manchan itsehallintoalue:

Ciudad Real: Montes Norte, Campo de Calatrava, Montes Sur ja Pastos

Guadalajara: kaikki alueet

Toledo: Talavera, Torrijos, Sagra-Toledo, La Jara, Montes de Navahermosa ja Monte de los Yébenes

Kohta ”Kastilia ja Leónin itsehallintoalue” kuului ennen seuraavasti:

Kastilia ja Leónin itsehallintoalue:

Ávila: kaikki alueet

Burgos: Demanda

León: La Montaña de Riaño

Palencia: Guardo ja Cervera

Salamanca: kaikki alueet

Segovia: kaikki alueet

Soria: Pinares

Valladolid: Centro, Sur ja Sureste

Zamora: Sayago

Sen jälkeen kun Leónin maakunnan Sahagúnin alue ja Zamoran maakunnan Duero Bajon alue on liitetty tuotantoalueeseen, kohta kuuluu seuraavasti:

Kastilia ja Leónin itsehallintoalue:

Ávila: kaikki alueet

Burgos: Demanda

León: La Montaña de Riaño ja Sahagún

Palencia: Guardo ja Cervera

Salamanca: kaikki alueet

Segovia: kaikki alueet

Soria: Pinares

Valladolid: Centro, Sur ja Sureste

Zamora: Sayago ja Duero Bajo

Kohta ”Extremaduran itsehallintoalue” kuului ennen seuraavasti:

Extremaduran itsehallintoalue:

Cáceres: kaikki alueet

Badajoz: Alburquerque, Mérida, Don Benito, Puebla Alcocer, Herrera Duque, Badajoz, Almendralejo, Olivenza, Jerez de los Caballeros ja Llerena

Sen jälkeen kun Badajozin maakunnan Castueran ja Azuagan alueet on liitetty tuotantoalueeseen – mikä tarkoittaa, että tuotantoalueeseen kuuluvat nykyään kaikki kyseisen maakunnan alueet – kohta kuuluu seuraavasti:

Extremaduran itsehallintoalue:

Cáceres: kaikki alueet

Badajoz: kaikki alueet

Tuotantoalueen muutoksen perustelu:

Tuotantoaluetta on laajennettu niin, että se käsittää kaikki maatalousalueet Guadalajaran maakunnassa, Pedrochesin, La Sierran ja Campiña Bajan alueet Córdoban maakunnassa, Sahagúnin alueen Leónin maakunnassa, Duero Bajon alueen Zamoran maakunnassa sekä Castueran ja Azuagan alueet Badajozin maakunnassa.

Muutos on perusteltu, koska uusilla alueilla on samat ominaisuudet kuin niillä, jotka kuuluvat jo tuote-eritelmässä määritettyyn tuotantoalueeseen. Tätä varten toimivaltaiselle viranomaiselle on toimitettu Ávilan katolisen yliopiston tekemä tutkimus (suojatun maantieteellisen merkinnän ”Carne de Ávila” tuote-eritelmän muutosta tukeva tutkimus).

Tällä muutoksella lisätyillä maatalousalueilla on hyvin samanlaiset fyysinen ympäristö, ilmasto, topografia ja maaperän ominaisuudet kuin jo tuotantoalueeseen kuuluneilla alueilla.

Myös maaperän käyttö ja kasvillisuus ovat samanlaisia. Uusilla alueilla sijaitsevat tilat, joilla kasvatetaan Avileña-Negra ibérica -karjaa, täyttävät kaikki tuote-eritelmän vaatimukset, jotka koskevat genetiikkaa, rehua, eläintiheyttä ja jalostuskäytäntöjä.

Lisäksi tällä SMM:n muutoksella vain laajennettaisiin nykyistä maantieteellistä aluetta alueisiin, jotka sijaitsevat SMM:n ”Carne de Ávila” tuotantoalueen vieressä tai jopa keskellä eli lähellä nykyisiä alueita ja ovat fyysiseltä ympäristöltään, ilmastoltaan ja kasvillisuudeltaan hyvin samanlaiset.

Guadalajaran maakunta (jonka kaikki maatalousalueet lisätään tuotantoalueeseen) rajoittuu Segovian, Madridin ja Teruelin maakuntiin, jotka kuuluvat jo tuote-eritelmässä määritettyyn tuotantoalueeseen. Guadalajara on maantieteeltään samanlainen kuin muut Iberian niemimaan keskisillä ylätasangoilla sijaitsevat maakunnat. Sitä yhdistää Segoviaan, Madridiin ja Terueliin myös Iberian vuoristo. Tämä tarkoittaa, että siellä vallitsevat samanlainen, keskiselle ylätasangolle tyypillinen ilmasto ja samanlainen vaihteleva kasvisto (rautatammi-, rohtokataja-, mänty-, tammi- ja joitakin pyökkilehtoja).

Córdoban maakunta rajoittuu maakuntiin, jotka kuuluvat jo tuote-eritelmässä määritettyyn maantieteelliseen alueeseen: Sevillaan ja Badajoziin lännessä ja Badajoziin ja Ciudad Realiin pohjoisessa. Córdoba jakautuu kolmeen maantieteelliseen alueeseen: Sierra Morenaan pohjoisessa, Guadalquivirin laaksoon keskellä ja Subbética-vuoristoon etelässä. Tuotantoalueeseen sisällytettävä alue käsittää Pedrochesin, La Sierran ja Campiña Bajan alueet. Ne rajoittuvat Sevillan, Badajozin ja Ciudad Realin maakuntiin, jotka kuuluvat jo tuote-eritelmässä määritettyyn tuotantoalueeseen.

Suojatun maantieteellisen merkinnän ”Carne de Ávila” tuote-eritelmän muutosta tukevassa tutkimuksessa osoitetaan, että tällä muutoksella lisätyillä uusilla alueilla on samat luonnonpiirteet kuin tuote-eritelmässä alun perin määritetyllä maantieteellisellä alueella. Näin ollen muutoksen jälkeinen alue on yhtä yhdenmukainen kuin ennen muutosta eikä se muuta alueen jatkuvuutta. Nämä yhteiset ominaisuudet ovat suurelta osin seurausta muutokseen sisältyvien alueiden maantieteellisestä läheisyydestä tuotantoalueeseen jo kuuluviin alueisiin.

Ehdotettuun muutoksen sisältyvissä maakunnissa on vaihtelevaa maastoa: ylätasankoja, laajoja laaksoja ja ylänköalueita. Koska nykyisen tuotantoalueen maisema on epätasaista – syviä laaksoja, kapeita rotkoja, teräviä huippuja, jyrkkiä rinteitä ja laajoja ylätasankoja sekä dehesaa (perinteinen maa-, metsä- ja laiduntalousjärjestelmä, jossa karjaa kasvatetaan laajaperäisesti maalla, joka soveltuu maanviljelyyn huonosti tai ei lainkaan), jossa maasto on tasaisempaa – ne ovat hyvinkin samankaltaisia.

Xerochrept-maalaji on vallitsevaa Duero Bajon alueella. Se on koostumukseltaan hiekkapitoista hiesua, ja siinä on huomattavan paljon hiekkakiveä, konglomeraatteja ja detritusta. Guadalajaran maakunnassa maalajit ovat enimmäkseen xerochreptiä ja xerumbreptiä. Xerumbrept-maalaji koostuu hiuesavesta, ja kalkkikivi peittää peruskallion ja poimuttuneet liitukerrokset. Córdoban maakunnassa hallitsevat maalajit ovat xerochreptit ja palexeralfit sekä joillakin alueilla chromoxerertit.

Kun otetaan huomioon xerochreptien ja xerumbreptien – ja vähemmässä määrin haploxeralfien ja palexeralfien – yleisyys tuote-eritelmässä jo määritetyllä maantieteellisellä alueella, sekä maaperän ominaisuudet että geologinen substraatti ovat hyvin samankaltaisia.

Uusilla alueilla on myös samanlaista kasvillisuutta kuin nykyisellä SMM:n tuotantoalueella: pensaikkoa, jossa on tammitiheikköjä, Cistus ladaniferia, värihernettä, timjamia ja Genista floridaa; dehesaa, jossa on tammi-, rohtokataja-, rautatammi- ja katajalehtoja; sekä ylänköä, jossa on enimmäkseen mäntylehtoja.

”Lauhkea Välimeren ilmasto” ja ”kylmä lauhkea Välimeren ilmasto” ovat näillä alueilla vallitsevat ilmastotyypit. Guadalajaran alueilla on tyypillinen keskisen ylätasangon ilmasto (pitkät, kuumat ja kuivat kesät, pitkät, ankarat talvet ja lyhyet, leudot keväät ja syksyt). Vuotuinen sademäärä on 700–900 mm, ja kasvillisuus on vaihtelevaa (tammi-, rohtokataja-, rautatammi-, mänty- ja joitakin pyökkilehtoja). Córdobassa ja sen alueilla on mantereinen Välimeren ilmasto. Siellä on leudot talvet ja erittäin kuumat kesät. Vuotuinen sademäärä on 600–750 mm, ja se keskittyy lokakuun ja huhtikuun väliseen aikaan.

Nämä olosuhteet muistuttavat niitä, jotka on jo määritelty tuote-eritelmässä, ja ne vaikuttavat karjankasvatuskäytäntöihin, joihin kuuluvat siirtolaiduntaminen ja laajaperäinen kasvatus. Vaihtelu on huomattavaa, mihin syynä ovat rodun laaja levinneisyys, alueet, joilla sitä esiintyy, ja se, miten karjaa siirretään paikasta toiseen siirtolaiduntamisessa. Karja laiduntaa dehesalla, laaksoissa ja vuorilla. Ylängöllä kesät ovat viileitä ja talvet erittäin kylmiä, ja pakkaset voivat olla kovia. Dehesalla sitä vastoin kesät ovat yleensä erittäin kuumia ja kuivia ja talvet leutoja.

Tuote-eritelmässä vaaditaan rodun osalta, että karja on joko Avileña-Negra ibérica -rotua tai Avileña-Negra ibérica -rodun naaraspuolisen siitoseläimen ja Charolais- tai Limousin-rodun urospuolisen siitoseläimen ensimmäistä risteytystä (Charolais- ja Limousin-roduilla on vakiintunut asema Espanjassa).

Tässä suhteessa uusi, tällä muutoksella lisättävä maantieteellinen alue vastaa alkuperäistä aluetta historian ja maatalouden osalta: Kuten suojatun maantieteellisen merkinnän ”Carne de Ávila” tuote-eritelmän muutosta tukevassa tutkimuksessa todetaan, Avileña-Negra ibérica -rotua on perinteisesti kasvatettu kyseisissä maakunnissa jo vuosisatojen ajan.

Lisäksi Avileña-Negra ibérica -naudat, jotka on liitetty kyseiseen rotuun niiden syntyessä tilalla, on myös kirjattu rodun kantakirjaan. Alueilla, jotka ehdotetaan sisällytettäväksi tuotantoalueeseen, naaraspuoliset siitoseläimet on luokiteltu ulkonäkönsä perusteella ja lisätty Avileña-Negra ibérica -rodun kantakirjaan. Sama koskee myös Avileña-Negra ibérica -rodun urospuolisia siitoseläimiä, joita käytetään emien kannan täydentämiseen.

Avileña-Negra ibérica -rodun naaraspuolisia siitoseläimiä kasvatetaan samoilla tekniikoilla hyödyntäen vastaavasti käytettävissä olevia luonnonvaroja laajaperäisessä kasvatuksessa tai siirtolaiduntamisessa, suojellen ympäristöä ja pitäen huolta eläinten hyvinvoinnista.

Tuote-eritelmässä viitataan laajaperäisiin järjestelmiin, joissa eläintiheys on matala – keskimäärin 0,2–0,4 eläinyksikköä hehtaarilla – alueilla, joilla rotu perinteisesti laiduntaa. Tutkimukset osoittavat, että tuote-eritelmään sisällytettävillä alueilla on harjoitettu laajaperäistä karjankasvatusta. Siellä olevat tilat hyödyntävät luonnonvaroja, ja niiden eläintiheys jää alle rajan 0,4 eläinyksikköä hehtaarilla.

Uusilla alueilla käytetään samoja jalostuskäytäntöjä (luonnollinen astutus), jotka kuvataan tuote-eritelmässä.

Tuote-eritelmän nykyisessä versiossa määritetty maantieteellinen alue on 12 172 491 hehtaaria. Haettu muutos kasvattaisi aluetta 20 prosenttia eli 2 543 196 hehtaaria.

Maantieteellisen alueen kasvaminen näkyy tuotantoluvuissa. Niiden tilojen perusteella, jotka toimivat tuote-eritelmään sisällytettävillä uusilla alueilla, tuotannon kasvuksi arvioidaan 19 prosenttia tai noin 900 nautaa vuodessa, mikä perustuu 4 700 ruhoon, jotka tuotettiin vuonna 2018.

Laskelman ovat tehneet suojatun maantieteellisen merkinnän ”Carne de Ávila” tuote-eritelmän muutosta tukevan tutkimuksen tekijät käyttäen maantieteellisiä ja kartografisia tietokantoja, jotka maatalous-, kalastus- ja elintarvikeministeriö on asettanut yleisön saataville.

Syy, miksi maantieteellistä aluetta on laajennettava nyt, on se, että se kattaisi koko alueen, jolla Avileña-Negra ibérica -rotua on perinteisesti kasvatettu Espanjassa; loppujen lopuksi rotu on tuotteen ”Carne de Ávila” perusta. Se luo yhteyden ja suhteen maantieteellisen alueen sekä tuotteen laadun, ominaisuuksien, maineen ja muiden näkökohtien välille. Tuotantoalueeseen sisällytettävällä alueella on vastaavat ominaisuudet kuin ne maantieteellisen alueen ominaisuudet, jotka muodostavat yhteyden, ja karjaa kasvatetaan käyttäen samaa järjestelmää.

5.3. Alkuperätodisteet

1. Seuraavaa kohtaa, joka muodostaa tuote-eritelmän D kohdan (Todisteet, jotka osoittavat, että tuote on peräisin rajatulta maantieteelliseltä alueelta) 2 alakohdan, on muutettu: Kaikki SMM-rekistereihin kirjatuilla tiloilla oleva karja on tunnistettu yksilöllisesti, kuten voimassa olevassa lainsäädännössä vaaditaan. Avileña-Negra ibérica -karjan tunnistaminen käsittää myös niiden kirjaamisen rodun kantakirjaan ja tunnistuskoodin antamisen eläimelle sen syntyessä. Tunnistuskoodissa on lyhenne, joka ilmaisee alkuperätilan ja eläimen syntymävuoden kaksi viimeistä numeroa, sekä numero, joka ilmaisee sen, kuinka mones syntymä on kyseisellä tilalla kyseisenä vuonna. Lisäksi myönnetään SMM-logo. Kohtaa on muutettu lisäämällä viittaus tarpeeseen pitää kirjaa virallisten ja kantakirjan tunnisteiden välisestä vastaavuudesta, ja se kuuluu nyt seuraavasti: Kaikki SMM-rekistereihin kirjatuilla tiloilla oleva karja on tunnistettu yksilöllisesti, kuten voimassa olevassa lainsäädännössä vaaditaan. Avileña-Negra ibérica -karja myös kirjataan rodun kantakirjaan tunnistuskoodilla, joka eläimelle annetaan sen syntyessä. Tunnistuskoodissa on lyhenne, joka ilmaisee alkuperätilan ja eläimen syntymävuoden kaksi viimeistä numeroa, sekä numero, joka ilmaisee sen, kuinka mones syntymä on kyseisellä tilalla kyseisenä vuonna. Virallisten ja kantakirjan tunnisteiden välisestä vastaavuudesta on pidettävä kirjaa. Alkuperätodisteet-kohdan muutoksen perustelu: Tämä muutos tehdään selkeyden vuoksi: sen varmistaminen, että viralliset ja kantakirjan tunnisteet vastaavat toisiaan, on hyödyllistä valvontaa ajatellen, sillä se helpottaa tarkastusten tekemistä.

2. Seuraava kohta on lisätty tuote-eritelmän D kohdan ( Todisteet, jotka osoittavat, että tuote on peräisin rajatulta maantieteelliseltä alueelta ) 3 alakohdan loppuun: Ruhot, jotka täyttävät tuote-eritelmän vaatimukset, on merkittävä siten, että ne voidaan tunnistaa käsittelyn kaikissa vaiheissa. Kun ruhot on tarkastettu ja on varmistettu niiden luokitus sekä se, että ne täyttävät tässä tuote-eritelmässä esitetyt lihakkuutta, rasvakerrosta ja väriä koskevat vaatimukset, kaikki ruhot, joiden toimija katsoo kelpaavan suojatun maantieteellisen merkinnän piiriin, on merkittävä teurastamossa. Alkuperätodisteet-kohdan muutoksen perustelu: Tämä muutos tehdään selkeyden vuoksi. Uusi teksti helpottaa valvontaa ja erityisten tarkastusten tekemistä teurastamossa. Tämä puolestaan helpottaa vaatimustenmukaisuustarkastusten tekemistä, kun tekstissä todetaan, mitkä näkökohdat on tutkittava ruhon merkinnän yhteydessä.

5.4. Tuotantomenetelmä

1. Tuote-eritelmän E kohtaa (Tuotantomenetelmä) on muutettu poistamalla 7 alakohta, joka koskee kumppanuussopimuksia ja kuuluu seuraavasti: Kumppanuussopimukset. SMM:n ja myyntipisteiden välillä tehdään kumppanuussopimuksia, joilla taataan Carne de Ávila -nimellä markkinoidun naudanlihan alkuperä ja laatu. Tuotantomenetelmä-kohdan muutoksen perustelu: Tämä muutos tehdään selkeyden vuoksi. Poistettu kohta ei ollut sääntö, joka koskee teknisiä yksityiskohtia siitä, miten tuote on hankittu, merkitty tai pakattu, joten se ei kuulu tuote-eritelmän tähän kohtaan. Kumppanuussopimusten tekeminen liittyy tuotantomenetelmän sijasta pikemminkin suojatun tuotteen myynninedistämistä ja suojaamista koskeviin velvoitteisiin, joista vastaa Carne de Ávila -naudanlihan sääntelyneuvosto kaikilla itsehallintoalueilla sovellettavista suojatuista alkuperänimityksistä ja maantieteellisistä merkinnöistä 12 päivänä toukokuuta 2015 annetussa laissa 6/2015 olevan 16 §:n 1 momentin mukaisesti. Poistettu kohta saatettiin myös tulkita niin, että se on pakollista, mikä olisi ollut tarpeeton rajoitus. Kyseisen kohdan poistaminen merkitsee näin ollen sellaisen tarpeettomaksi katsotun tiedon poistamista, joka ei liity tuotteen tuotantoon, merkitsemiseen ja/tai pakkaamiseen tuote-eritelmän mukaisesti – kaikkien näiden säilyessä muuttumattomina.

2. Seuraava kohta on lisätty tuote-eritelmän E kohdan (Tuotantomenetelmä) 6 alakohtaan: Toimijoita, jotka fileoivat, pakkaavat ja merkitsevät tuotetta loppukuluttajille, valvotaan suojatun naudanlihan alkuperän ja laadun sekä vaatimustenmukaisuusmerkintöjen asianmukaisen käytön varmistamiseksi. Tuotantomenetelmä-kohdan muutoksen perustelu: Tämä muutos on selkeytys: Uusi kohta on sääntö, joka koskee tuotteen merkitsemistä ja pakkaamista. Se tarjoaa selkeyttä toimijoille, jotka merkitsevät ja pakkaavat tuotetta, ja helpottaa kyseisten toimien valvontaa.

5.5. Valvontaelin

Seuraava kohta tuote-eritelmän G kohdassa (Valvontaelin) on muutettu:

Dirección General de la Industria Alimentaria (elintarviketeollisuudesta vastaava osasto) Ministerio de Agricultura, Alimentación y Medio Ambiente (maatalous-, elintarvike- ja ympäristöministeriö) Paseo Infanta Isabel, 1 28014 Madrid

P. +34 91 3475361/8477 F. +34 91 3475700

Sähköposti: dgia@magrama.es

Dirección General de la Industria Alimentarian (elintarviketeollisuudesta vastaava osasto) Subdirección General de Calidad Diferenciada y Agricultura Ecológica (laatuasioista ja luonnonmukaisesta viljelystä vastaava alaosasto) valvoo, että tätä tuote-eritelmää noudatetaan, soveltaen laatujärjestelmän noudattamisen valvontajärjestelmää, joka koskee muuta kuin viiniä olevia maatalouselintarvikkeita, joihin liittyy maantieteellinen alkuperä ja taattu perinteinen erikoisuus ja joka on osa kansallista elintarvikeketjun seurantasuunnitelmaa 2011–2015, joka kuuluu keskushallinnon viranomaisten toimivaltaan, sekä viiniä ja viiniköynnöksiä koskevan lain (10 päivänä heinäkuuta 2003 annettu laki 24/2003) III osastossa säädettyjä rangaistuksia.

Valvontaelintä koskevia tietoja on muutettu niin, että ne vastaavat toimivaltaisen viranomaisen nykyistä kokoonpanoa, mukaan lukien vaatimustenmukaisuustarkastuksista vastaava elin ja sen yhteystiedot. Kohta kuuluu nyt seuraavasti:

SMM ”Carne de Ávila” kuuluu Dirección General de la Industria Alimentariaan (elintarviketeollisuudesta vastaava osasto) kuuluvan Subdirección General de Calidad Diferenciada y Agricultura Ecológican (laatuasioista ja luonnonmukaisesta viljelystä vastaava alaosasto) toimivaltaan. Tuote-eritelmän noudattamista valvoo:

Agencia de Información y Control Alimentarios (elintarvikkeita koskevista tiedoista ja niiden tarkastuksista vastaava virasto) Paseo Infanta Mercedes, 31 5a planta 28020 Madrid

Valvontaelin-kohdan muutoksen perustelu:

Tämän muutoksen syynä on se, että tuote-eritelmän edellisen version sisältämä kansallisen lainsäädännön kuvaus on vanhentunut ja epäasianmukainen kyseessä olevan kohdan tarkoituksia varten. Vanha teksti on korvattu valvontaelintä koskevilla tiedoilla; tämä valvontaelin tarkastaa, että tuote-eritelmää noudatetaan maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 37 artiklan 1 kohdan b alakohdan mukaisesti.

5.6. Merkinnät

1. Tuote-eritelmän H kohdan (Merkinnät) 3 alakohta ja yhtenäisen asiakirjan 3.6 kohta (Tuotteen, johon rekisteröity nimi viittaa, merkitsemistä koskevat erityiset säännöt) on korvattu. Aiemmin se kuului: Kun osia toimitetaan paloina, nämä merkitään sääntelyneuvoston myöntämillä numeroiduilla vastaetiketeillä, jotka sisältävät samat tiedot kuin ruhon etiketit. Uusi teksti kuuluu seuraavasti: Kun osia toimitetaan paloina, nämä merkitään sääntelyneuvoston myöntämillä numeroiduilla vastaetiketeillä, jotka mahdollistavat jäljitettävyyden tarkastamisen. Merkinnät-kohdan muutoksen perustelu: Tämä muutos on tehty 3 kohdan mukauttamiseksi asiaa koskevaan erityiseen lainsäädäntöön ja nykyiseen käytäntöön. Tuote-eritelmässä ja yhtenäisessä asiakirjassa todettiin aiemmin, että olisi käytettävä samoja tietoja kuin [ruhon] etiketissä, mikä on ongelmallista joissakin tavoissa, joilla paloja nykyisin myydään. Uusi sanamuoto helpottaa kohdan soveltamista ja kansallisen lainsäädännön noudattamista, ja nyt tuote voidaan jäljittää alkuperäiseen erään, mikä helpottaa joka tapauksessa jäljitettävyystarkastuksia. Tätä kohtaa oli siksi muutettava käyttäen yksinkertaisempaa sanamuotoa, joka helpottaa täytäntöönpanoa ja mahdollistaa joka tapauksessa tuotteen jäljitettävyystarkastukset ja helpottaa niitä.

2. Tuote-eritelmän H kohdan (Merkintä) 4 alakohdan merkintäohjeet on lisätty yhtenäisen asiakirjan 3.6 kohtaan (Tuotteen, johon rekisteröity nimi viittaa, merkitsemistä koskevat erityiset säännöt). Ennen muutosta kohta kuului seuraavasti: Carne de Ávila -naudanlihan merkintöjen on sisällettävä pakollisten tietojen lisäksi vähintään seuraavat: sääntelyneuvoston tunniste, virallinen tunniste, teurastuspäivä, ruhon numero, sääntelyneuvoston logo, EU:n SMM-logo ja viivakoodi. Ehdotetun muutoksen jälkeen kohdan sanamuoto kuuluu seuraavasti: Carne de Ávila -naudanlihan merkintöjen on sisällettävä pakollisten tietojen lisäksi vähintään seuraavat: viitenumero, sääntelyneuvoston tunniste, virallinen tunniste, osan kuvaus, teurastuspäivä, alkuperä, lupanumero, käsittelypaikka, ruhon numero, Carne de Ávila -sääntelyneuvoston logo, EU:n SMM-logo, viivakoodi ja nimi, jolla naudanliha markkinoidaan (ternera [vasikka], añojo [nuori teurasnauta] tai novillo [nuori nauta]). Merkinnät-kohdan muutoksen perustelu: Tämä muutos on tehty tuote-eritelmän ja yhtenäisen asiakirjan yhdenmukaisuuden parantamiseksi kyseisessä kohdassa: nyt niissä on sama luettelo seikoista, jotka etikettien on sisällettävä.

5.7. Kansalliset vaatimukset

Seuraava luettelo lainsäädännöstä on poistettu tuote-eritelmän I kohdasta (Kansalliset vaatimukset):

Viiniköynnöksiä, viiniä ja alkoholia koskeva laki (2 päivänä joulukuuta 1970 annettu laki nro 25/1970)

20 päivänä huhtikuuta 1988 annettu määräys väliaikaisen tunnustuksen myöntämisestä merkinnälle ”Carne de Ávila”

4 päivänä joulukuuta 1990 annettu määräys merkintää ”Carne de Ávila” ja sen sääntelyneuvostoa koskevien asetusten hyväksymisestä

10 päivänä marraskuuta 1993 annettu määräys, jolla muutetaan 4 päivänä joulukuuta 1990 annettua määräystä merkintää ”Carne de Ávila” koskevien asetusten hyväksymisestä

27 päivänä huhtikuuta 2011 annettu elintarviketeollisuudesta ja -markkinoista vastaavan pääosaston päätös, jolla muutetaan suojatun maantieteellisen merkinnän ”Carne de Ávila” tuote-eritelmää

Kaikilla itsehallintoalueilla sovellettavista suojatuista alkuperänimityksistä ja maantieteellisistä merkinnöistä annettu laki (12 päivänä toukokuuta 2015 annettu laki 6/2015)

Kansalliset vaatimukset-kohdan muutoksen perustelu:

Nämä viittaukset lainsäädäntöön on poistettu, koska suurin osa niistä on vanhentunut tarkistusten ja/tai kumoamisten vuoksi. Ne voidaan poistaa myös siksi, että niissä viitataan yleiseen lainsäädäntöön, ja siksi, että 21 päivänä marraskuuta 2012 annetussa Euroopan parlamentin ja neuvoston asetuksessa N:o 1151/2012 maataloustuotteiden ja elintarvikkeiden laatujärjestelmistä ei edellytetä, että tuote-eritelmä sisältää kohdan ”Kansalliset vaatimukset”.

YHTENÄINEN ASIAKIRJA

”Carne de Ávila”

EU-nro: PGI-ES-0093-AM02 – 12. joulukuuta 2019

SAN( )SMM (X)

1. [SAN:n tai SMM:n] nimi tai nimet

”Carne de Ávila”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.1 Tuore liha (ja muut eläimenosat)

3.2. Kuvaus 1 kohdassa nimetystä tuotteesta

Karjan, jonka lihaa voidaan käyttää tällä SMM-merkinnällä varustettuihin tuotteisiin, on oltava joko Avileña-Negra ibérica -rotua tai Avileña-Negra ibérica -rodun naaraspuolisen siitoseläimen ja Charolais- tai Limousin-rodun urospuolisen siitoseläimen ensimmäistä risteytystä (Charolais- ja Limousin-roduilla on vakiintunut asema Espanjassa).

Karja luokitellaan iän mukaan:

ternera (vasikka): teurastetaan enintään 12 kuukauden iässä, kun se on viettänyt vähintään viisi kuukautta emän kanssa;

añojo (nuori teurasnauta): vieroitettu vähintään viisikuukautisena, teurastetaan 12–24 kuukauden ikäisenä;

novillo (nuori nauta): teurastetaan 24–48 kuukauden ikäisenä.

Ruhoa voidaan käyttää SMM-tuotteeseen vain, jos sen lihakkuus on Euroopan ruhojenluokitusjärjestelmän mukaan välillä U+ – O ja rasvakerros välillä 2–4.

Rasvakerrosluokka 1 1+ 2– 2 2+ 3– 3 3+ 4– 4 4+ 5– 5 Lihakkuus S E U+ X X X X X X X U X X X X X X X U– X X X X X X X R+ X X X X X X X R X X X X X X X R– X X X X X X X O+ X X X X X X X O X X X X X X X O– P+ P P–

Eläinten liha on kiinteää, hieman kosteaa ja koostumukseltaan mureaa. Se on väriltään voimakasta vaihdellen vaaleanpunaisesta purppuranpunaiseen, ja rasvan väri vaihtelee valkoisesta kermanväriseen.

Carne de Ávila -lihaa on kypsytettävä vähintään neljä päivää.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Karjaa kasvatetaan laajaperäisesti ja/tai siirtolaiduntamisella hyödyntäen paikallisia laidun- ja metsäresursseja (versoja ja tammenterhoja). Siirtolaiduntaminen on vanha kasvatusjärjestelmä, jossa karjankasvattajat hyödyntävät luonnon tarjoamia resursseja siirtämällä karjansa toisiaan täydentäviin paikkoihin eri vuodenaikoina: kesällä vuorilaitumille ja syksyllä ja talvella ja keväällä tammia kasvavalle dehesalle (perinteinen maa-, metsä- ja laiduntalousjärjestelmä, jossa karjaa kasvatetaan laajaperäisesti maalla, joka soveltuu huonosti tai ei lainkaan maanviljelyyn). Karjaa kasvatetaan laajaperäisesti (eläintiheys on keskimäärin vain 0,2–0,4 eläinyksikköä hehtaarilla) rodun perinteisillä laidunalueilla eli maa-alueilla, joille ei muuten olisi todennäköisesti mitään käyttöä. Niukkoina aikoina karjalle syötetään lisäravintoa, joka koostuu viljasta, proteiinin lähteistä ja muista raaka-aineista, jotka ovat aina kasviperäisiä, sekä tarvittavista mineraaleista ja vitamiineista.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Teuraaksi tarkoitetut eläimet syntyvät ja ne kasvatetaan ja lihotetaan kohdassa 4 kuvatulla maantieteellisellä alueella samoilla laajaperäistä maataloutta harjoittavilla tiloilla, joilla niiden emät on kasvatettu.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Jokaisessa tällä merkinnällä suojatussa ruhossa on merkinnät, joiden avulla ruho sekä sen osat ja palat voidaan tunnistaa ja jäljittää. Merkintäjärjestelmä on seuraava:

1) ruhon etiketissä on alla olevat tiedot, lukuun ottamatta osan tyyppiä;

2) osien etiketeissä on eritellyt tiedot ja osan tyyppi (esim. potka, sisäpaisti/ulkopaisti);

3) kun osia toimitetaan paloina, nämä merkitään sääntelyneuvoston myöntämillä numeroiduilla vastaetiketeillä, jotka mahdollistavat jäljitettävyyden;

4) pakollisina tietoina Carne de Ávila -naudanlihan merkintöjen on sisällettävä vähintään seuraavat: viitenumero, sääntelyneuvoston tunniste, virallinen tunniste, osan kuvaus, teurastuspäivä, alkuperä, lupanumero, käsittelypaikka, ruhon numero, Carne de Ávila -sääntelyneuvoston logo, EU:n SMM-logo, viivakoodi ja nimi, jolla naudanliha markkinoidaan (ternera [vasikka], añojo [nuori teurasnauta] tai novillo [nuori nauta]).

4. Maantieteellisen alueen tarkka rajaus

Avileña-Negra ibérica -karjaa kasvatetaan tuotantoalueella, joka kattaa seuraavat maatalousalueet (ryhmitelty maakuntien ja itsehallintoalueiden mukaan)

Andalusian itsehallintoalue:

Córdoba: Los Pedroches, La Sierra ja Campiña Baja

Huelva: Sierra

Jaén: Sierra Morena

Sevilla: Sierra Norte

Aragonian itsehallintoalue:

Teruel: Serranía de Albarracín ja Maestrazgo

Kastilia-La Manchan itsehallintoalue:

Ciudad Real: Montes Norte, Campo de Calatrava, Montes Sur ja Pastos

Guadalajara: kaikki alueet

Toledo: Talavera, Torrijos, Sagra-Toledo, La Jara, Montes de Navahermosa ja Monte de los Yébenes

Kastilia ja Leónin itsehallintoalue:

Ávila: kaikki alueet

Burgos: Demanda

León: La Montaña de Riaño ja Sahagún

Palencia: Guardo ja Cervera

Salamanca: kaikki alueet

Segovia: kaikki alueet

Soria: Pinares

Valladolid: Centro, Sur ja Sureste

Zamora: Sayago ja Duero Bajo

Extremaduran itsehallintoalue:

Cáceres: kaikki alueet

Badajoz: kaikki alueet

La Riojan itsehallintoalue: kaikki alueet

Madridin itsehallintoalue:

Lozoya Somosierra, Guadarrama, Area Metropolitana ja Sur Occidental

Jalostus tapahtuu seuraavilla maatalousalueilla (ryhmitelty maakuntien ja itsehallintoalueiden mukaan):

Kastilia ja Leónin itsehallintoalue:

Ávila: kaikki alueet

Salamanca: kaikki alueet

Segovia: kaikki alueet

Valladolid: Centro, Sur ja Sureste

Kastilia-La Manchan itsehallintoalue:

Toledo: Talavera ja Sagra-Toledo

Extremaduran itsehallintoalue:

Cáceres: Cáceres, Trujillo, Brozas, Valencia de Alcántara, Plasencia ja Hervás

Badajoz: Mérida, Badajoz ja Olivenza

Madridin itsehallintoalue:

Lozoya Somosierra, Guadarrama, Area Metropolitana ja Sur Occidental

5. Yhteys maantieteelliseen alueeseen

5.1. Maantieteellisen alueen erityisyys

a) Maisema

Vuoristoalueilla on epätasaista maastoa ja vaihtelevaa pinnanmuodostusta: syviä laaksoja, kapeita rotkoja, jyrkkiä rinteitä ja laajoja ylätasankoja, joilla esiintyy joskus myrskyjä ja lumimyrskyjä. Dehesan alueella on laajoja, loivasti kumpuilevia tasankoja 300–1 200 metrin korkeudella merenpinnasta.

b) Ilmasto

Ilmasto-oloja on monenlaisia, sillä tätä laajalti levinnyttä rotua kasvatetaan monilla eri alueilla ja karjaa siirretään siirtolaiduntamista varten paikasta toiseen. Karja laiduntaa dehesalla, laaksoissa ja vuorilla. Ylängöllä kesät ovat viileitä ja talvet erittäin kylmiä, ja pakkaset voivat olla kovia. Dehesalla sitä vastoin kesät ovat yleensä erittäin kuumia ja kuivia ja talvet leutoja.

c) Kasvillisuus

Avileña-Negra ibérica -karjan kasvatuskäytännöt liittyvät dehesa-järjestelmään, jolle tyypillistä ovat laidunmaat, viljelyalueet, pensaikko ja metsämaa.

On olemassa dehesaa, jossa on pelkkiä laitumia, seka-dehesaa (viljelyalueita ja laitumia) ja pensaikkoalueita. Tammi-, rohtokataja-, rautatammi- ja katajalehdot ovat tyypillisiä pelkkiä laitumia sisältävällä dehesalla, jossa puita on hyvin harvassa mutta laitumet ovat laajoja. Viljelyalueista ja laitumista koostuvalla seka-dehesalla on tammia, rautatammia ja laitumia, ja karja ruokkii itsensä puiden tarjoamalla ravinnolla (tammenterhoilla ja versoilla) ja sänkipelloilla.

Ylämaiden laitumilla tyypillisiä ovat mäntylehdot, jotka ovat osan vuotta lumen peitossa, mikä edellyttää siirtolaiduntamista.

5.2. Tuotteen erityisyys:

SMM Carne de Ávila -naudanlihalla on seuraavat ominaisuudet:

Eläinten liha on kiinteää, hieman kosteaa ja koostumukseltaan mureaa. Se on väriltään voimakasta vaihdellen vaaleanpunaisesta purppuranpunaiseen, ja rasvan väri vaihtelee valkoisesta kermanväriseen. Lihaa arvostetaan sen mureuden sekä maun intensiteetin ja laadun vuoksi.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Kasvatettava karja on kotoperäistä Avileña-Negra ibérica -rotua, jota on kasvatettu alueella muinaisista ajoista lähtien ja joka on sopeutunut täydellisesti kyseiselle maantieteelliselle alueelle. Tämän rodun osuus koko karjapopulaatiosta on kasvussa.

Alun perin rotua käytettiin vetojuhtana, mutta maanviljelyn koneellistuessa sitä alettiin kasvattaa lihakarjaksi. Tämän seurauksena kasvatuksessa alettiin käyttää muiden rotujen urospuolisia siitoseläimiä, jotka useimmiten kuuluivat Charolais- ja Limousin-rotuun.

Tämän kotoperäisen, paikalliseen ympäristöön erinomaisesti sopeutuneen karjan kasvatus on tärkein tapa hyödyntää luonnonvaroja, kuten kasvistoa, laitumia, rehua, versoja ja tammenterhoja. Emien vaihteleva ruokavalio, Avileña-Negra ibérica -rodun erityisominaisuudet ja ensimmäinen risteytys lihakkaampien rotujen kanssa tuottaa aivan ainutlaatuista naudanlihaa. Se kuuluu arvostetuimpiin lihoihin mureutensa, makunsa intensiteetin ja laadun sekä voimakkaan, vaaleanpunaisesta purppuranpunaiseen vaihtelevan värinsä ansiosta. Lihan ominaisuudet ovat peräisin maantieteellisestä ympäristöstä, karjan käytettävissä olevasta ravinnosta – mikä on mahdollista siksi, että rotu on sopeutunut täydellisesti maantieteellisellä alueella käytettyyn kasvatusjärjestelmään – sekä jalostustekijästä.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmän tarkistettu versio, joka sisältää tässä muutoksen hyväksymistä koskevassa hakemuksessa esitetyt muutokset, on saatavilla verkko-osoitteessa:

https://www.mapa.gob.es/es/alimentacion/temas/calidad-diferenciada/pliegodecondicionesavila10062020_tcm30-511997.pdf

(1) EUVL L 343, 14.12.2012, s. 1.